SET เปิดร่วง 10 จุด หลังผลโหวตกรีซเลือก “NO”โดนัลด์ ทัสค์ เรียกประชุมผู้นำยูโรโซนเตรียมรับมือ
SET เปิดตลาดร่วง 10 จุด อยู่ที่ 1,479.59 จุด สูงสุด 1,482.23 จุด ต่ำสุด 1,479.48 หลังจากผลประชามติของกรีซส่วนใหญ่เลือก “NO” ด้าน NIDA เตือนอย่าตื่นตระหนกสถานการณ์กรีซ
6 ก.ค. 2558

ผู้สื่อข่าวรายงานว่า ตลาดหุ้นไทยเปิดช่วงเช้าร่วง 10 จุด ณ 10.06 น. อยู่ที่ 1,479.59 จุด สูงสุด 1,482.23 จุด ต่ำสุด 1,479.48 มูลค่าการซื้อขายโดยรวมอยู่ที่ 2.29 พันลบ. โดยตลาดปรับลงจากแรงขายนำในหุ้นบิ๊กแคป เนื่องจากผลประชามติของกรีซส่วนใหญ่เลือก “NO” 
ขณะที่ล่าสุดนายโดนัลด์ ทัสค์ ประธานคณะมนตรีแห่งสหภาพยุโรป เรียกประชุมสุดยอดผู้นำยูโรโซนจำนวน 19 ประเทศ ในวันอังคารที่ 7 ก.ค. เวลา 18.00 น. ณ กรุงบรัสเซลส์ เพื่อพิจารณาสถานการณ์หลังการลงประชามติกรีซ
 
ด้านนายมนตรี โสคติยานุรักษ์ ผู้อำนวยการหลักสูตร MPA สถาบันบัณฑิตพัฒนบริหารศาสตร์ (นิด้า) หรือ MPA NIDA ระบุว่า ไม่ว่าผลการโหวตจากการทำประชามติจะออกมาในรูปแบบใด ก็ไม่ส่งผลกระทบต่อเศรษฐกิจไทยมากนัก เนื่องจากสัดส่วนการส่งออกระหว่างไทยและกรีซมีเพียงร้อยละ 0.08 ของมูลค่าการส่งออกทั้งหมดซึ่งเป็นสัดส่วนที่น้อยมาก จึงไม่มีผลกระทบต่อตลาดส่งออกของไทยแต่อย่างใด
นักลงทุนไทยจึงไม่ควรวิตกกังวลต่อสถานการณ์ของประเทศกรีซมากเกิน แม้ในระยะสั้นอาจส่งผลกระทบต่อความเชื่อมั่นของนักลงทุนทำให้ตลาดทุนไทยมีความผันผวนบ้าง